Sobota, 17.00 – 18.30  Živimo v svetu, ki poveličuje odtujenost od sebe. Od najzgodnejšega obdobja dalje nam sporoča, naj ne sledimo sebi, ampak se podredimo predstavam drugih o tem, kakšni bi morali biti. Sporoča nam, da smo ljubljeni in vredni le toliko, kolikor neodvisno od svojih misli, čustev, potreb in želja izpolnjujemo vloge, ki so nam dodeljene. Sporoča nam, da smo sprejeti le, če se odrežemo od telesnih občutkov. Če potlačimo svoja čustva. Če utišamo svoje misli. Če pogoltnemo svoje besede. Če zanemarimo svoje potrebe. Če preslišimo svoje želje. Če zabrišemo svoje meje. Če nikoli ne rečemo ne. Ali z drugimi besedami: če ne obstajamo. Tako postopoma prenehamo uporabljati svojo notranjo moč, ki izhaja iz naše temeljne pravice do odločanja o sebi. Kot bi zamrznili v času, se odpovemo zavestnemu uporabljanju notranje življenjske sile, ki jo vsakdo potrebuje za osebno rast, razvoj, evolucijo in zavestno ustvarjanje pristnega življenja po lastnih merilih. Živeti ljubeče do sebe je zato dejanje poguma, ki vodi v postopno osvobajanje od škodljivih vzorcev vedenja in nas prebuja v umirjenost, sproščenost, radost, navdih, ustvarjalnost… Prebuja nas v to, kdor v svojem bistvu smo. Saša vas bo v svojem prispevku skozi osebno zgodbo okrevanja od odtujenosti od sebe navdihnila k zavestnemu sprejemanju do sebe ljubečih odločitev. Predstavila bo pet stebrov ljubeče skrbi zase in številna preprosta orodja, s katerimi boste v vsakdanjem življenju poglabljali ljubezen do sebe (če jih boste dosledno uporabljali, seveda). Na koncu vas bo popeljala skozi meditacijo za negovanje ljubezni do sebe, v kateri boste vzpostavili stik s svojim notranjim glasom, z Modrostjo onkraj časa in prostora. Saša vas bo nežno predala v njene roke, z namenom, da vas od tu naprej, če boste to izbrali, negujoče vodi po poti ljubečega življenja.